Θεραπεία αιμορροΐδων με ελαστικούς δακτυλίους
Authors: Γοδέβενος Δημήτριος 
Published: January 2014

Σκοπός της παρούσας μελέτης ήταν η αξιολόγηση της εφαρμογής των ελαστικών δακτυλίων (Ε.Δ.) στη θεραπεία των αιμορροΐδων κατά τη διάρκεια των 9,5 τελευταίων χρόνων (2/1978-10/1987). Στην κλινική μας κατά το παραπάνω χρονικό διάστημα αντιμετωπίσθηκαν 195 άρρωστοι με αιμορροΐδες όλων των βαθμών. Από τους παραπάνω αρρώστους οι 111 υποβλήθηκαν σε "συντηρητική" αντιμετώπιση με τη μέθοδο εφαρμογής Ε.Δ. Στην παρούσα μελέτη περιλαμβάνονται 94 (από τους 111) άρρωστοι, οι οποίοι είχαν συμπληρώσει τουλάχιστον ένα χρόνο μετεγχειρητικής παρακολούθησης. Πενήντα τέσσερες από τους άρρωστους ήταν άνδρες (ηλικία: 23-87 χρόνια, μέση: 44,75 χρόνια) και 40 γυναίκες (ηλικία: 20-70 χρόνια, μέση: 44,82 χρόνια). Σε 45 αρρώστους οι αιμορροΐδες ήταν α', σε 39 β' και σε 10 γ' βαθμού. Η εφαρμογή των Ε.Δ. έγινε στο εξωτερικό ιατρείο των παθήσεων του παχέος εντέρου και του πρωκτού σε περιπατητικούς αρρώστους και μετά από αποκλεισμό κάθε άλλης πάθησης (καλοήθους ή κακοήθους), η οποία εμφανίζει κοινά συμπτώματα με τις αιμορροΐδες. Οι άρρωστοι υποβάλλονταν σε υδρική δίαιτα και προετοιμασία του παχέος εντέρου την παραμονή της εφαρμογής των Ε.Δ. Η μέθοδος εφαρμόζονταν κατά τη διάρκεια της πρωκτοσκόπησης χωρίς γενική νάρκωση, τοπική αναισθησία ή ηρεμιστική αγωγή. Η ανοχή των αρρώστων στην εφαρμογή των Ε.Δ. ήταν πολύ καλή ή καλή (κανένα ενόχλημα ή ήπια ενοχλήματα διάρκειας όχι μεγαλύτερης των 2 ημερών) σε 72 αρρώστους (76,59%), μέτρια (περιπρωκτική δυσφορία διάρκειας μεγαλύτερης των 2 ημερών) σε 19 αρρώστους (20,21%) και κακή (θορυβώδη συμπτώματα που χρειάσθηκαν ισχυρή αναλγητική αγωγή ή νοσηλεία) σε 3 αρρώστους (3,19%). Η διάρκεια αποχής των αρρώστων μας από την εργασία τους κυμάνθηκε από 0-10 ημέρες αλλά για το 76%, απ' αυτούς ήταν 0-2 ημέρες. Ο χρόνος μετεγχειρητικής παρακολούθησης κυμάνθηκε από 13-72 μήνες (μέση τιμή: 31 μήνες). Ποσοστό 11,7% των αρρώστων μας παρουσίασε κάποια επιπλοκή, αλλά μόνο σε 2 απ' αυτούς (2,12%) χρειάσθηκε νοσηλεία. Το αποτέλεσμα εφαρμογής Ε.Δ. ήταν πολύ καλό ή καλό (πλήρης ίαση-εξάλειψη συμπτωμάτων ή παραμονή ελαχίστων ήπιων συμπτωμάτων) σε 74 αρρώστους (78,72%), μέτριο (ελαφρά βελτίωση) σε 16 αρρώστους (17,02%) και κακό (καμία βελτίωση ή επιδείνωση) σε 4 (4,25%). Η επιμέρους ανάλυση των αποτελεσμάτων έδειξε ότι τα πολύ καλά και καλά αποτελέσματα στις αιμορροΐδες α' βαθμού κάλυψαν το σύνολο περίπου των αρρώστων (97,76%), στις β' βαθμού το 69,22%, ενώ στις γ’ βαθμού το 30% μόνο. Παραπέρα ανάλυση των αποτελεσμάτων ως προς την αντιμετώπιση του πιο ενοχλητικού συμπτώματος, έδειξε ότι η εφαρμογή των Ε.Δ. είχε πολύ καλό ή καλό αποτέλεσμα για: α) την αιμορραγία σε ποσοστό 84% των αρρώστων, β) τον πόνο σε ποσοστό 77,27%, γ) την πρόπτωση στο 56,25% και δ) τον κνησμό στο 100%. Από τη μελέτη μας συμπεραίνεται ότι: 1) Η μέθοδος των Ε.Δ. στο υλικό μας αποδείχθηκε εύκολη στην εφαρμογή της, καλά ανεκτή από τους αρρώστους, χωρίς σοβαρές επιπλοκές και με καλά αποτελέσματα στη συντριπτική αναλογία των περιπτώσεων αιμορροΐδων α' και β' βαθμού, 2) Δεν προκύπτει σαφής ένδειξη εφαρμογής των Ε.Δ. για τις αιμορροΐδες γ' βαθμού και 3) Η εφαρμογή των Ε.Δ. αποδείχθηκε πολύ αποτελεσματική για τους αρρώστους που είχαν κυρίαρχο σύμπτωμα την αιμορραγία και λιγότερο αποτελεσματική για εκείνους που είχαν την πρόπτωση.